Mielenterveyden hoito tulee järjestää monimuotoisesti, jatkuvuutta varmistaen sekä varmistaen potilaan tarvitseman muun terveyden- ja sairaanhoidon toteutumista.
Palvelujen monimuotoisuudella tarkoitetaan muun muassa sitä, että perusterveydenhuollon käytettävissä on tarpeen mukaan vastaanottotoiminnan lisäksi esimerkiksi sähköisiä omahoidon palveluja ja muita sähköisiä hoitomuotoja, kuten sähköisiä psykoterapioita (niin sanotut nettiterapiat).
Erikoissairaanhoidon palveluihin sisältyy jo nykyisin avosairaanhoidon ja sairaalahoidon lisäksi potilaan arjen elämänpiiriin, kuten kotiin tai kouluympäristöön vietäviä liikkuvia palveluja. Tavoitteena on näitä palveluja lisäämällä helpottaa hoidon piirissä pysymistä ja myös vähentää suunnittelemattoman kiireellisen sairaalahoidon tarvetta.
Jatkuvuutta on varmistettava erityisesti potilaan hoidon siirtyessä terveydenhuollon yksiköstä toiseen.
Palveluja on toteutettava perusterveydenhuollon ja erikoissairaanhoidon yhteistyönä. Esimerkiksi konsultaatioilla ja erikoissairaanhoidon palvelujen tarjoamisella perusterveydenhuollossa voidaan madaltaa perusterveydenhuollon ja erikoissairaanhoidon välistä raja-aitaa.
Myös sosiaalihuollon palvelut tulee sovittaa yhteen terveydenhuollon kanssa. Mielenterveyskuntoutujalle sosiaalihuollon palveluna järjestettävät asumispalvelut ja kodin ulkopuolelle suuntaavat toiminnot ja yleiset sosiaalipalvelut ovat usein kuntoutumisen kannalta keskeisessä osassa. Tuki voi olla tarpeen myös tarvittavaan hoitoon tai kuntoutukseen pääsemiseksi.